सुरसा के मुंह सरीखे बढ़ते विकराल और विशाल बाल अपराध बच्चों की मासूमियत निगलने को तैयार बैठे हैं। अभी रेयान स्कूल में मासूम की दर्दनाक मौत की गुत्थी सही ढंग से सुलझी भी नहीं है कि दिल्ली के ही नामी स्कूल में घटे वारदात ने फिर से कान खड़े कर दिए हैं। स्कूल से आकर चार साल की बच्ची ने अपनी माँ से अपने साथ हुए यौन दुराचार की शिकायत की। सकते में आने वाली बात यह है कि बच्ची का दावा है कि उसके साथ घटित दुर्व्यवहार को उसी के कक्षा में पढ़ने वाले सहपाठी ने अंजाम दिया है ! शिकायत करने पर स्कूल प्रशासन ने दम्मी साध ली। मेडिकल जांच में बच्ची के प्राइवेट पार्ट पर गहरे चोट लगने की पुष्टि की गयी है। माँ के अनुसार बच्ची उस रात पीड़ा में रात भर सो नहीं पायी है। द्वारका साउथ में एफआईआर भी कर दी गयी है। मगर यह मामला सिर्फ यौन शोषण का कत्तई नहीं है। यह मामला हम सबको अपने गिरेबान में झांकने का है, इस घटना से सबक लेकर चिरनिंद्रा से जागने का समय है। बच्चे ने वाकई में ऐसा कुछ किया भी है तो इस मामले में क्या वाकई वो मासूम दोषी है जो शायद ठीक से अभी बोल-चल भी नहीं पाता होगा। उसे तो ये भी पता नहीं होगा कि वो क्या कर रहा है? क्या स्कूल प्रशासन पर भी दोष मढ़ कर हम दोषमुक्त हो जायेंगे? या सीरियल्स और फिल्मों में बढ़ते खुलापन को दोषी बनाकर अपना दामन बचा लेंगे?